觱篥歌
作者：溫庭筠
朝代：唐

paragraphs: 蠟煙如纛新蟾滿，門外平沙草芽短。
黑頭丞相九天歸，夜聽飛瓊吹朔管。
情遠氣調蘭蕙薰，天香瑞彩含絪緼。
皓然纖指都揭血，日暖碧霄無片雲。
含商咀徵雙幽咽，軟縠疎羅共蕭屑。
不盡長圓疊翠愁，柳風吹破澄潭月。
鳴梭淅瀝金絲蘂，恨語殷勤隴頭水。
漢將營前萬里沙，更深一一霜鴻起。
十二樓前花正繁，交枝簇蔕連壁門。
景陽宮女正愁絕，莫使此聲催斷魂。